Ljóst er að talsvert tjón hefur orðið á Vesturlandi í óveðrinu sem gekk yfir í nótt . Veðurhamurinn fór mest í 63 metra undir Hafnarfjallinu en þar var vegurinn lokaður fyrir umferð í gærkvöldi og nótt . Yfirlögregluþjónninn í Borgarnesi segist ekki muna eftir slíkum veðurham áður . Til lögreglunnar í Borgarnesi bárust yfir 30 tilkynningar um fok . Björgunarsveitin Brák sinnti enn fleiri verkefnum og var að störfum frá því á tíunda tímanum í gærkveldi þangað til á fjórða tímann í nótt . Miklar annir voru líka hjá Björgunarfélagi Akranesi , en til sveitarinnar bárust 19 tilkynningar frá lögreglu . Svo virðist sem veðrið hafi verið öllu verra í Borgarnesi og nágrenni en á Akranesi , sem var þó snarvitlaust þar . Járnplötur og klæðningar fuku af húsum í Borgarnesi , bæði nýjum og gömlum , hjólhýsi , gámar , skilti og ýmislegt sem tók á sig í rokinu og var ekki tryggilega gengið frá . Theodór Þórðarson yfirlögregluþjónn sagði í morgun að ekki væri vitað um neitt einstakt stórtjón , en það kæmi væntanlega betur í ljós í birtingunni . Á Hvanneyri fuku gámar nokkra tugi metra , þar á meðal einn 40 feta gámur . Tjón varð á einum bíl vegna þessa gámafoks á Hvanneyri . Á Akranesi var meira um að lauslegt dót væri að fjúka , t.d. við byggingarsvæði . Járnplötur voru ekki að losna af þökum eins og í Borgarnesi . Ekki er vitað um neitt stórtjón vegna hvassveðursins á Akranesi í nótt .